[pic] | KOMISIJA EVROPSKIH SKUPNOSTI |

Bruselj, 19.11.2008

COM(2008)707 konč.

2007/0163 (COD)

SPOROČILO KOMISIJE EVROPSKEMU PARLAMENTU v skladu z drugim odstavkom člena 251(2) Pogodbe ES o

skupnem stališču Sveta o sprejetju predloga za Uredbo Evropskega parlamenta in Sveta o ustanovitvi Evropske ustanove za usposabljanje (prenova)

2007/0163 (COD)

SPOROČILO KOMISIJE EVROPSKEMU PARLAMENTU v skladu z drugim odstavkom člena 251(2) Pogodbe ES o

skupnem stališču Sveta o sprejetju predloga za Uredbo Evropskega parlamenta in Sveta o ustanovitvi Evropske ustanove za usposabljanje (prenova)

1. OZADJE

Datum predložitve predloga Evropskemu parlamentu in Svetu: COM/2007/443 konč. – 2007/0163(COD)]: 25. julij 2007 |

Datum mnenja Evropskega parlamenta, prva obravnava: 22. maj 2008 |

Datum sprejetja skupnega stališča: 17. november 2008 |

Evropska ustanova za usposabljanje (ETF) je bila ustanovljena leta 1990 zaradi podpore izvajanju programa zunanje pomoči PHARE v poklicnem usposabljanju. Danes vključuje tudi države nekdanjih programov TACIS, CARDS in MEDA. Uredba ETF je bila trikrat spremenjena (leta 1994, 1998 in 2000) zaradi razširitve zemljepisnega področja njene uporabe in četrtič leta 2003 zaradi uskladitve s finančno uredbo. Od leta 2003 so se politična pričakovanja Evropske unije v izobraževanju in usposabljanju ter zunanjih odnosih močno spremenila, sprejeti pa so bili tudi novi instrumenti za izvajanje teh politik. Zato je bila potrebna nova sprememba uredbe o ustanovitvi ETF, ki bo upoštevala najnovejši razvoj, dopolnila njeno vlogo in funkcije ter zagotovila trdno osnovo za njeno nadaljnje delo. |

2. CILJ PREDLOGA KOMISIJE

Cilji predloga Komisije so:

- pojasniti funkcije ETF,

- dopolniti pooblastila ETF z novo opredelitvijo zemljepisnih in tematskih področij njenega dela;

- posodobiti njene upravne strukture zaradi učinkovitega odločanja,

- zagotoviti trdno podlago za prihodnje delo ETF.

3. PRIPOMBE K SKUPNEMU STALIŠČU

3.1 Splošna pripomba k skupnemu stališču

Besedilo skupnega stališča je vsebinsko v veliki meri skladno s predlogom Komisije, zato ga lahko ta v celoti podpre. Je namreč rezultat intenzivnih medinstitucionalnih pogajanj na podlagi predloga Komisije o reviziji Uredbe 1360/90 z dne 7. maja 1990. Komisija je poslala svoj predlog Svetu in Parlamentu 25. julija 2007.

3.2 Dogovor na stopnji skupnega stališča

Odbor za Izobraževanje Sveta in obenem tudi Odbor za zaposlovanje Evropskega parlamenta sta člene podrobno preučila.

Dialog s Svetom in Parlamentom je bil konstruktiven ter je privedel do vrste predlogov sprememb, ki izboljšujejo jasnost prvotne različice.

V skladu s tem so bile na neuradnih in tehničnih sestankih natančno opredeljene možnosti za kompromis o številnih nedorečenih vprašanjih: tematska pristojnost, funkcije, pravna podlaga, zemljepisno področje, proračunske posledice, sestava upravnega odbora in postopek za imenovanje direktorja ETF.

Dne 30. aprila 2008 je COREPER pooblastil predsedstvo Sveta za kompromisni sklop, ki naj bi omogočil dogovor v prvem branju. Vendar pa Evropski parlament na plenarnem zasedanju 22. maja 2008 ni dosegel soglasja v prvi obravnavi.

Glavne teme pogajanj, o katerih je bil dosežen dogovor, so:

Tematske pristojnosti: Prenova uredbe o ETF predvideva širši pogled na usposabljanje v okviru vseživljenjskega učenja kot ključnega dejavnika za razvoj gospodarstva in družbe znanja v skladu z lizbonskimi cilji. Še več, prenovljena uredba bi ETF omogočila, da prevzame vodilno vlogo pri reformi poklicnega izobraževanja in usposabljanja (PIU) ter s tem povezano problematiko trga dela v partnerskih državah kot dela širšega programa razvoja človeškega kapitala.

Funkcije: Uvedba novih instrumentov zunanje politike, načrtovanih kot pomoč partnerskim državam pri uresničevanju reform v različnih sektorjih, je pomemben korak naprej v pristopu k zunanji pomoči, ki temelji na politiki in ne na programih. V tem okviru ETF potrebuje mandat, ki ji bo omogočal, da v celoti odigra svojo vlogo središča strokovnega znanja pri zagotavljanju pomoči partnerskim državam in Evropski komisiji pri oblikovanju politik in ustreznih reformnih strategij.

Partnerskim državam bo ETF pomagala pri krepitvi zmogljivosti ter opredeljevanju in izvajanju reformnih strategij, prilagojenih nacionalnim razmeram.

Poleg tega bo ETF spodbujala mreženje ter izmenjavo izkušenj in dobre prakse med EU in partnerskimi državami ter med samimi partnerskimi državami.

Pravna podlaga: Predlog Komisije nadomešča doslej uporabljani člen 235 Pogodbe o ustanovitvi Evropske skupnosti s členom 150, saj ETF ostaja tesno povezana s politiko EU v poklicnem izobraževanju in usposabljanju (PIU). Ta pravna podlaga zagotavlja večjo jasnost glede dela in funkcij ETF. Klub temu poklicnega izobraževanja in usposabljanja ne smemo razumeti v klasičnem pomenu, ampak v celovitem okviru vseživljenjskega učenja, vključno s problematiko trga dela, socialne vključenosti in državljanskega udejstvovanja. V tem smislu člen 150 daje zadostno pravno podlago za delo ETF v okviru njenih novih širših tematskih pristojnosti.

Zemljepisno področje: Z instrumentom za predpristopno pomoč (IPA) in evropskim sosedskim in partnerskim instrumentom (ENPI) ETF ohranja svojo zemljepisno usmerjenost na države pristopnice in sosednje države EU. Vendar pa nova uredba ETF zagotavlja tudi možnost za delovanje v drugih regijah v skladu s prednostnimi nalogami EU na področju zunanjih odnosov in na podlagi ad hoc sklepa Upravnega odbora ETF, sprejetega na predlog Komisije.

Proračunske posledice: S tem predlogom se ne uvajajo nove dejavnosti za ETF, ampak je njegov cilj zagotoviti posodobljeno in jasnejšo opredelitev sedanjih funkcij ETF v okviru širše tematske pristojnosti in na novo opredeljenega zemljepisnega področja. Čeprav proračunskih posledic ni, pa je nova usmeritev v informiranje in analizo politik delovno intenzivna in zahteva velika vlaganja v usposabljanje zaposlenih na ETF.

Glede dveh preostalih zadev ima Komisija naslednje stališče:

Sestava upravnega odbora: Čeprav Komisija obžaluje, da Svet in Parlament nista sprejela njenega prvotnega stališča (šest predstavnikov držav članic in šest predstavnikov Komisije), lahko sprejme kompromisno rešitev, v skladu s katero vsaka država članica imenuje po enega predstavnika, Komisija tri, Parlament tri strokovnjake brez glasovalne pravice, partnerske države pa tri predstavnike kot opazovalce.

Postopek za imenovanje direktorja ETF: Komisija lahko sprejme predlog, v skladu s katerim pristojni odbori EP na predstavitev povabijo samo enega kandidata, ki ga izbere upravni odbor.

4. SKLEP

Skupno stališče izpolnjuje cilje začetnega predloga Komisije. Komisija zato besedilo podpira. Ker sta sozakonodajalca dosegla politično soglasje o skupnem stališču, naj bi bili postopki druge obravnave v Parlamentu za sprejetje skupnega stališča Sveta razmeroma hitro končani.